KOMISSION PÄÄTÖS,

tehty 2 päivänä maaliskuuta 2006,

ympäristön pilaantumisen ehkäisemisen ja vähentämisen yhtenäistämiseksi annettuun neuvoston direktiiviin 96/61/EY (IPPC-direktiivi) liittyvästä kyselylomakkeesta

(tiedoksiannettu numerolla K(2006) 598)

(ETA:n kannalta merkityksellinen teksti)

(2006/194/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon ympäristön pilaantumisen ehkäisemisen ja vähentämisen yhtenäistämisestä 24 päivänä syyskuuta 1996 annetun neuvoston direktiivin 96/61/EY (1) ja erityisesti sen 16 artiklan 3 kohdan,

sekä katsoo seuraavaa:

Kyselylomakkeella, jota jäsenvaltioiden on käytettävä ympäristön pilaantumisen ehkäisemisen ja vähentämisen yhtenäistämisestä annetun direktiivin 96/16/EY täytäntöönpanoa koskevien raporttien laatimisessa, olisi pyrittävä saamaan tarkka käsitys siitä, miten jäsenvaltiot soveltavat direktiivin keskeisiä säännöksiä.

Kyselylomaketta on mukautettava ajanjaksoa 2006–2008 varten niiden kokemusten perusteella, jotka on saatu direktiivin 96/16/EY täytäntöönpanosta ja aikaisempien, ympäristön pilaantumisen ehkäisemisen ja vähentämisen yhtenäistämiseksi annettuun neuvoston direktiiviin 96/61/EY (IPPC-direktiivi) liittyvästä kyselystä 31 päivänä toukokuuta 1999 tehdyssä komission päätöksessä 1999/391/EY (2) (neuvoston direktiivin 91/692/ETY täytäntöönpanosäädös) säädettyjen kyselylomakkeiden käytöstä. Selkeyden vuoksi päätös 1999/391/EY olisi kumottava.

ON TEHNYT TÄMÄN PÄÄTÖKSEN:

1 artikla

Otetaan käyttöön direktiiviin 96/61/EY liittyvä kyselylomake, joka on tämän päätöksen liitteenä.

Jäsenvaltioiden on käytettävä mainittua kyselylomaketta perustana 1 päivän tammikuuta 2006 ja 31 päivän joulukuuta 2008 välistä ajanjaksoa koskevalle kertomukselle, joka annetaan komissiolle direktiivin 96/61/EY 16 artiklan 3 kohdan mukaisesti.

2 artikla

Kumotaan päätös 1999/391/EY.

3 artikla

Tämä päätös on osoitettu kaikille jäsenvaltioille.

(1) EYVL L 257, 10.10.1996, s. 26. Direktiivi sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 166/2006 (EUVL L 33, 4.2.2006, s. 1).

(2) EYVL L 148, 15.6.1999, s. 39. Päätös sellaisena kuin se on muutettuna päätöksellä 2003/241/EY (EUVL L 89, 5.4.2003, s. 17).

(3) EYVL L 377, 31.12.1991, s. 48. Direktiivi sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).

LIITE

OSA 1

YMPÄRISTÖN PILAANTUMISEN EHKÄISEMISEN JA VÄHENTÄMISEN YHTENÄISTÄMISEKSI ANNETUN DIREKTIIVIN 96/61/EY (IPPC-DIREKTIIVI) TÄYTÄNTÖÖNPANOA KOSKEVA KYSELYLOMAKE

Yleiset huomautukset:

Tämä direktiiviin 96/61/EY perustuva kolmas kyselylomake koskee ajanjaksoa 2006–2008. Direktiivin 96/61/EY täytäntöönpanon, ensimmäisen kyselylomakkeen avulla saatujen tietojen ja toisella kyselylomakkeella pyydettyjen lisätietojen perusteella saatujen kokemusten perusteella tässä kyselylomakkeessa keskitytään jäsenvaltioiden toteuttamiin muutoksiin ja niiden saavuttamaan edistymiseen mainitun direktiivin käytännön täytäntöönpanossa. Komissio aikoo toteuttaa kaikki tarvittavat toimenpiteet ja seurata erityisen tarkkaan rikkomista koskevia menettelyjä sen varmistamiseksi, että direktiivi saatetaan kaikilta osin ja asianmukaisesti osaksi kansallista lainsäädäntöä.

Niiltä osin kuin kysymykset ovat samoja kuin aikaisemmissa kyselylomakkeissa, jäsenvaltio voi yksinkertaisesti viitata aikaisemmin antamiinsa vastauksiin, mikäli sen tilanteessa ei ole tapahtunut muutoksia. Tämä mahdollisuus ei luonnollisesti koske jäsenvaltioita, joille raportointijakso on ensimmäinen. Jos jäsenvaltion tilanteessa on tapahtunut muutoksia, ne on selostettava vastauksessa. Lomakkeen käsittelijän työn helpottamiseksi kaikkiin kysymyksiin on vastattava. Jäsenvaltioita pyydetäänkin mahdollisuuksien mukaan kopioimaan kyselylomakkeeseen aikaisemmat vastauksensa, jos niihin viitataan.

Vastauksissa yleisiä sitovia sääntöjä tai hallintoelinten antamia virallisia ohjeita koskeviin kysymyksiin pyydetään selostamaan tällaisten sääntöjen tai ohjeiden sisältö pääpiirteissään ja ilmoittamaan mahdollisuuksien mukaan, miten ne ovat saatavissa (esimerkiksi Internet-osoite)

1. Yleiskuvaus

1.1 Onko edellisen raportointijakson (2003–2005) jälkeen tehty merkittäviä muutoksia kansalliseen tai alueelliseen lainsäädäntöön ja lupajärjestelmään/lupajärjestelmiin, joilla direktiivi 96/61/EY pannaan täytäntöön? Kuvailkaa muutokset, esittäkää niiden perustelut ja antakaa viitteet uuteen lainsäädäntöön.

1.2 Onko direktiivin 96/61/EY täytäntöönpano aiheuttanut henkilöresurssien saatavuuteen ja määrään liittyviä ongelmia? Kuvailkaa mahdolliset ongelmat ja esittäkää tarvittaessa tiedot nykyisistä resursseista. Kuvailkaa mahdolliset suunnitelmat, joilla mainitut ongelmat pyritään ratkaisemaan (esimerkiksi lisäämällä henkilöresurssien määrää).

2. Laitosten ja lupien määrä (direktiivin 2 artiklan 3–4 kohta ja 4 artikla)

2.1 Ilmoittakaa direktiivissä 96/61/EY määriteltyjen uusien ja olemassa olevien laitosten (IPPC-laitosten) määrä ja lupien määrä toimintatyypeittäin noudattaen liitteen osassa 2 määriteltyä luokittelua ja huomautuksissa annettua ohjeistusta.

3. Olemassa olevat laitokset (direktiivin 5 artikla)

3.1 Kuvailkaa oikeudellisesti sitovat toimenpiteet ja hallinnolliset suunnitelmat, jotka on otettu käyttöön direktiivin 5 artiklan 1 kohdassa mainittujen vaatimusten noudattamiseksi viimeistään 30. lokakuuta 2007. Onko toiminnanharjoittajien tehtävä tai voivatko toimivaltaiset viranomaiset vaatia toimijoita tekemään lupahakemuksia tätä tarkoitusta varten?

4. Lupahakemukset (direktiivin 6 artikla)

4.1 Kuvailkaa yleiset sitovat säännöt, ohjeet ja hakemuslomakkeet, joilla varmistetaan, että hakemukset sisältävät kaikki direktiivin 6 artiklassa edellytetyt yleiset tai tiettyä näkökohtaa (esimerkiksi laitosten merkittävien päästöjen arviointimenetelmiä) koskevat tiedot.

5. Lupamenettelyn ja lupaehtojen yhteensovittaminen (direktiivin 7 ja 8 artikla)

5.1 Kuvailkaa mahdolliset muutokset, joita on tehty lupamenettelyjen organisointiin (viranomaistasot, toimivaltuuksien jakaminen jne.) edellisen raportointijakson jälkeen.

5.2 Onko 7 artiklassa säädetyssä lupamenettelyn ja lupaehtojen yhteensovittamisessa ilmennyt erityisiä ongelmia, erityisesti jos lupamenettelyyn osallistuu enemmän kuin yksi toimivaltainen viranomainen? Kuvailkaa asiaa koskeva lainsäädäntö ja ohjeistus.

5.3 Mitä oikeudellisia säännöksiä, menettelyjä tai ohjeita käytetään sen varmistamiseksi, että toimivaltaiset viranomaiset epäävät luvan tapauksissa, joissa laitos ei täytä direktiivissä 96/61/EY säädettyjä vaatimuksia? Ilmoittakaa mahdollisuuksien mukaan evättyjen lupien määrä ja kuvailkaa tapaukset, joissa lupa on evätty.

6. Lupaehtojen asianmukaisuus ja riittävyys (direktiivin 3 artiklan d ja f kohta, 9 artikla, 16 artiklan 1 ja 2 kohta)

6.1 Kuvailkaa toimivaltaisille viranomaisille annetut yleiset sitovat säännöt tai erityisohjeet, jotka koskevat seuraavia aiheita: (1) menettelyt ja perusteet päästöjen raja-arvojen ja muiden lupaehtojen asettamiselle (2) yleiset periaatteet parhaan käytettävissä olevan tekniikan määrittelemiseksi (3) direktiivin 9 artiklan 4 kohdan täytäntöönpano.

6.2 Direktiivin 96/61/EY 16 artiklan 2 kohdan mukaisesti laadittuihin parasta käytettävissä olevaa tekniikkaa koskeviin viiteasiakirjoihin (ns. BREF-asiakirjat) liittyvät asiat (1) Miten komission 16 artiklan 2 kohdan nojalla julkaisemat tiedot yleensä otetaan huomioon yleisesti tai tapauskohtaisesti parasta käytettävissä olevaa tekniikkaa määritettäessä? Miten BREF-asiakirjoja käytetään konkreettisesti hyväksi lupaehtojen laatimisessa? Käännetäänkö BREF-asiakirjat kokonaan (tai osittain)? (2) Miten hyödyllisiä komission 16 artiklan 2 kohdan nojalla julkaisemat tiedot ovat parhaaseen käytettävissä olevaan tekniikkaan perustuvien päästöjen raja-arvojen, vastaavien parametrien ja teknisten toimenpiteiden määrittämisen tietolähteenä? Miten tietoja voitaisiin kehittää?

6.3 Muut lupaehtoihin liittyvät seikat (1) Onko lupaehtojen asettamisessa otettu huomioon ympäristönhallintajärjestelmät? Miten? (2) Minkätyyppisiä lupaehtoja tai muita toimenpiteitä on yleensä käytetty 3 artiklan f kohdan soveltamiseksi (tuotantoalueen ennallistaminen toiminnan lopullisen päättymisen jälkeen) ja miten ne on toteutettu käytännössä? (3) Minkätyyppisiä energiatehokkuuteen liittyviä lupaehtoja on yleensä asetettu (direktiivin 3 artiklan d kohta)? Miten on käytetty direktiivin 9 artiklan 3 kohdassa säädettyä mahdollisuutta olla asettamatta energiatehokkuusvaatimuksia?

7. Käytettävissä olevat edustavat tiedot (direktiivin 6 artiklan 1 kohta)

7.1 Ilmoittakaa edustavat tiedot raja-arvoista ja ympäristönsuojelun tasosta noudattaen direktiivin 96/61/EY liitteessä I esitettyä toimien luokittelua ja tarvittaessa tiedot parhaista käytettävissä olevista tekniikoista, joita kyseiset arvot edustavat. Kuvailkaa, miten tiedot on valittu ja kerätty. Komissio ehdottaa ennen raportointijaksoa tai sen aikana ohjeistusta tähän kysymykseen vastaamista varten. Ohjeistus koskee kahta erityissektoria. Toimitetut (päästöjen raja-arvoja ja ympäristönsuojelun tasoa koskevat) tiedot arvioidaan, jotta voitaisiin mahdollisimman hyvin verrata asetettuja raja-arvoja ja saavutettua ympäristönsuojelun tasoa. Tämän jälkeen voidaan tehdä vertailu myös BREF-asiakirjoissa esitettyjen, parhaisiin käytettävissä oleviin tekniikkoihin liittyvien päästötasojen kanssa.

8. Yleisesti sitovat säännöt (direktiivin 9 artiklan 8 kohta)

8.1 Mille laitosryhmille on asetettu direktiivin 9 artiklan 8 kohdan mukaisesti yleisesti sitovat säännöt ja mitä vaatimuksia tällaiset säännöt koskevat? Ilmoittakaa viittaukset yleisesti sitoviin sääntöihin. Missä muodossa tällaiset säännöt on annettu (esimerkiksi antajataho ja sääntöjen oikeudellinen asema)? Otetaanko mainittuja sääntöjä sovellettaessa huomioon (9 artiklan 4 kohdassa mainitut) paikalliset tekijät?

8.2 Ilmoittakaa sellaisten laitosten määrä (joko tarkka lukumäärä tai prosenttiosuus), joihin mainittuja sääntöjä sovellettiin raportointijakson lopussa, jos tällaiset tiedot ovat saatavissa.

9. Ympäristölaatunormit (direktiivin 10 artikla)

9.1 Onko ilmennyt sellaisia direktiivin 10 artiklan soveltamisalaan kuuluvia tapauksia, joissa parhaat käytettävissä olevat tekniikat eivät ole riittäviä yhteisön lainsäädännössä säädettyjen ympäristölaatunormien noudattamiseksi (ympäristölaatunormin määritelmä direktiivin 2 artiklan 7 kohdassa)? Antakaa esimerkkejä tällaisista tapauksista ja niissä toteutetuista lisätoimenpiteistä.

10. Parhaiden käytettävissä olevien tekniikoiden kehitys (direktiivin 11 artikla)

10.1 Mitä toimia on toteutettu sen varmistamiseksi, että toimivaltaiset viranomaiset seuraavat parhaissa käytettävissä olevissa tekniikoissa tapahtuvaa kehitystä ja ovat tietoisia uusista tekniikoista, kuten direktiivin 11 artiklassa säädetään? Jos toimia ei ole toteutettu, mitä on suunniteltu tämän vaatimuksen noudattamiseksi?

11. Laitoksiin tehtävät muutokset (direktiivin 12 artikla ja 2 artiklan 10 kohta)

11.1 Miten toimivaltaiset viranomaiset päättävät käytännössä direktiivin 12 artiklan mukaisesti, onko ”käytön muutoksella” ympäristövaikutuksia (direktiivin 2 artiklan 10 kohdan a alakohta) ja onko tehty muutos ”olennainen muutos”, jolla voi olla merkittäviä ihmisiin tai ympäristöön kohdistuvia haittavaikutuksia (direktiivin 2 artiklan 10 kohdan b alakohta)? Antakaa viitteet sovellettaviin oikeudellisiin säännöksiin, ohjeisiin tai menettelyihin.

11.2 Kuinka monta ”olennaisia muutoksia” koskevaa hakemusta tehtiin raportointijaksolla? Antakaa tiedot toimintatyypeittäin noudattaen liitteen osassa 2 määriteltyä luokittelua ja huomautuksissa annettua ohjeistusta.

12. Lupaehtojen uudelleen tarkastelu ja päivittäminen (direktiivin 13 artikla)

12.1 Määritetäänkö kansallisessa tai alueellisessa lainsäädännössä, miten usein lupaehtoja on tarkasteltava uudelleen ja tarvittaessa päivitettävä (direktiivin 13 artikla) vai määritetäänkö tämä muilla keinoilla, kuten esimerkiksi antamalla luvat määräajaksi? Jos käytetään muita keinoja, mitkä ne ovat? Antakaa viitteet sovellettaviin säädöksiin, ohjeisiin tai menettelyihin.

12.2 Mikä on lupaehtojen uudelleentarkastelun tyypillinen taajuus (tai oletettu tyypillinen taajuus)? Mikäli laitosten tai sektorien välillä on eroja, antakaa mahdollisuuksien mukaan selventäviä tietoja.

12.3 Mitä vaiheita lupien uudelleentarkastelu- ja päivitysmenettely sisältää? Miten on pantu täytäntöön säännös, joka koskee lupaehtojen uudelleentarkastelua parhaiden käytettävissä olevien tekniikoiden olennaisten muutosten yhteydessä? Antakaa viitteet sovellettaviin säädöksiin, ohjeisiin tai menettelyihin.

13. Lupaehtojen noudattaminen (direktiivin 14 artikla)

13.1 Miten on käytännössä pantu täytäntöön 14 artiklassa säädetty vaatimus, jonka mukaan toiminnanharjoittaja tiedottaa viranomaisille säännöllisesti päästöjen tarkkailun tuloksista? Antakaa viitteet erityisiin säännöksiin, menettelyihin tai ohjeisiin, jotka ovat toimivaltaisten viranomaisten käytössä. Antavatko toiminnanharjoittajat seurantaraportin säännöllisin väliajoin? Mikä on tyypillinen taajuus, jota sovelletaan kyseisten tietojen toimittamisessa? Mikäli laitosten tai sektorien välillä on eroja, antakaa mahdollisuuksien mukaan selventäviä tietoja.

13.2 Niiltä osin kuin tiedot ovat saatavana eikä niitä ole toimitettu jäsenvaltioissa suoritettaville ympäristötarkastuksille asetettavista vähimmäisvaatimuksista annetun suosituksen mukaisen raportoinnin yhteydessä, antakaa edustavat tiedot direktiivin 96/61/EY soveltamisalaan kuuluvista laitoksista seuraavien seikkojen osalta: — paikan päällä tehtävät tarkastukset ja näytteenotto (tyyppi, lukumäärä, taajuus) — sellaisten toimien tyyppi ja lukumäärä (esimerkiksi seuraamukset tai muut toimenpiteet), joita toteutetaan onnettomuuksien, riskitilanteiden tai lupaehtojen noudattamatta jättämisen seurauksena).

14. Tietojen antaminen ja yleisön osallistuminen (direktiivin 15 ja 15 a artikla)

14.1 Mitä mahdollisia merkittäviä muutoksia on tehty edellisen raportointijakson jälkeen kansalliseen lainsäädäntöön tietojen antamisen ja yleisön osallistumisen osalta lupamenettelyjen yhteydessä, kuten säädetään direktiivissä 96/61/EY (15 ja 15 a artikla) ja sitä muuttavassa Euroopan parlamentin ja neuvoston direktiivissä 2003/35/EY (1)? Mitä vaikutuksia muutetuilla vaatimuksilla on ollut toimivaltaisiin viranomaisiin, luvanhakijoihin ja yleisöön?

15. Valtioiden rajat ylittävä yhteistyö (direktiivin 17 artikla)

15.1 Onko raportointijaksolla ilmennyt tapauksia, joissa 17 artiklan vaatimuksia on sovellettu rajat ylittävään tiedonvaihtoon ja yhteistyöhön? Antakaa esimerkkejä, jotka havainnollistavat käytettyjä menettelyjä.

16. Suhde muihin yhteisön säädöksiin

16.1 Mikä on yleinen näkemyksenne direktiivin 96/61/EY vaikuttavuudesta esimerkiksi yhteisön muihin ympäristöalan välineisiin verrattuna? Mitkä ovat olleet arvioidut ympäristöhyödyt ja -kustannukset (hallinnolliset kustannukset ja sääntöjen noudattamisesta aiheutuvat kustannukset), jotka ovat seurausta direktiivin 96/61/EY täytäntöönpanosta? Käyttäkää perustana tutkimuksia ja analyysejä, mikäli sellaisia on tehty. Antakaa viittaukset tällaisiin tutkimuksiin ja analyyseihin.

16.2 Mitä käytännön kokemuksia teillä on direktiivin 96/61/EY lupavaatimusten ja direktiivin 96/61/EY soveltamisalaan kuuluviin laitoksiin sovellettavien muiden yhteisön säädösten yhteistoiminnasta? Mitä toimenpiteitä on toteutettu kansallisen ja alueellisen lainsäädännön puitteissa tai hallinnollisten järjestelyjen nojalla direktiivin 96/61/EY ja muiden säädösten täytäntöönpanon johdonmukaisuuden parantamiseksi? Esimerkkejä yhteisön säädöksistä, jotka koskevat tätä kysymystä: — tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY (2) — vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annettu neuvoston direktiivi 96/82/EY (3) — orgaanisten liuottimien käytöstä tietyissä toiminnoissa ja laitoksissa aiheutuvien haihtuvien orgaanisten yhdisteiden päästöjen rajoittamisesta 11 päivänä maaliskuuta 1999 annettu neuvoston direktiivi 1999/13/EY (4) — kaatopaikoista 26 päivänä huhtikuuta 1999 annettu neuvoston direktiivi 1999/31/EY (5) — yhteisen vesipolitiikan puitteista 23 päivänä lokakuuta 2000 annettu Euroopan parlamentin ja neuvoston direktiivi 2000/60/EY (6) — jätteenpoltosta 4 päivänä joulukuuta 2000 annettu Euroopan parlamentin ja neuvoston direktiivi 2000/76/EY (7) — tiettyjen suurista polttolaitoksista ilmaan joutuvien epäpuhtauspäästöjen rajoittamisesta 23 päivänä lokakuuta 2001 annettu Euroopan parlamentin ja neuvoston direktiivi 2001/80/EY (8) — kasvihuonekaasujen päästöoikeuksien kaupan järjestelmän toteuttamisesta yhteisössä 13 päivänä lokakuuta 2003 annettu Euroopan parlamentin ja neuvoston direktiivi 2003/87/EY (9) — asetus (EY) N:o 166/2006.

16.3 Onko kansallisella tai alueellisella tasolla toteutettu toimenpiteitä, joiden avulla sujuvoitetaan toimivaltaisten viranomaisten raportointia direktiivin 96/61/EY ja muiden yhteisön säädösten nojalla? Antakaa mahdollisuuksien mukaan tiedot tällaisista toimenpiteistä ja mahdollisuuksista parantaa EU:n vaatimuksia tällä alalla.

17. Yleiset huomautukset

17.1 Onko erityisiä täytäntöönpanoon liittyviä kysymyksiä, joita olette pitäneet ongelmallisina? Mitä?

OSA 2

LUOKITTELU KYSYMYKSEEN 2.1 VASTAAMISTA VARTEN

Huomautukset:

Yleinen huomautus: Lomakkeen luokittelu on tarkoitettu avuksi kerättäessä tietoja direktiivin 2 artiklan 3 kohdassa määriteltyjen ”laitosten” määrästä ja direktiivin 2 artiklan 9 kohdassa määriteltyjen ”lupien” määrästä. Laitosten ja lupien määrä ei välttämättä ole sama, sillä direktiivin 2 artiklan 9 kohdan mukaan lupa voi koskea laitoksen osaa, koko laitosta tai useampia laitoksia. Huomautuksissa 1–9 annetaan lisäohjeistusta taulukoihin 1 ja 2 sisältyvien tietojen ilmoittamisesta. Jäsenvaltioita pyydetään täyttämään taulukko 1 mahdollisimman perusteellisesti. Taulukoissa 1 ja 2 esitettyjen tietojen tueksi ja taustaksi voi tarvittaessa esittää lisäkommentteja (esimerkiksi alueen kunnostamisesta). Lupien määrään sisältyvät kaikki luvat, jotka on myönnetty vuoden 2008 lopussa edelleen toiminnassa oleville laitoksille sen jälkeen, kun direktiivi 96/61/EY on saatettu osaksi kansallista lainsäädäntöä (30. lokakuuta 1999).

Huom. 1. Taulukon 1 sarakkeissa 1–10 esitetään luokittelu, jota käytetään kerättäessä tietoja direktiivin liitteessä 1 lueteltujen laitosten toimintaluokkien perusteella. Tiedot on mahdollisuuksien mukaan annettava direktiivin liitteen I alaotsikkojen numeroinnin mukaisesti (1.1, 2.3 (a), 6.4 (b) jne.). Vasemmassa sarakkeessa luetellaan direktiivin liitteen I alaotsikkojen numerot ja esitetään lyhyt kuvaus toiminnasta (direktiivin 96/61/EY liitteessä I esitetään tarkempi kuvaus ja toiminnan kapasiteetti). Taulukkoa 1 täytettäessä on huolehdittava siitä, ettei samaa laitosta tai lupaa merkitä kuin kerran, vaikka toimintaa olisikin useilla aloilla. Jos laitos tai lupa kuuluu useampaan liitteen I toimintaluokkaan, se on kuitenkin mainittava vain yhdessä liitteen I toimintaluokassa (esimerkiksi sen mukaan, mikä toimintaluokka parhaiten kuvaa laitosta tai lupaa).

Huom. 2. Sarakkeisiin 1 ja 3 merkitään sellaisten uusien ja olemassa olevien laitosten määrä, jotka vastaavat kutakin direktiivin liitteen I toimintaluokkaa ja jotka olivat toiminnassa raportointijakson lopussa. ”Olemassa olevat laitokset” on määritelty direktiivin 96/61/EY 2 artiklan 4 kohdassa ja ”uusia laitoksia” ovat kaikki muut laitokset. Sarakkeessa 8 ilmoitetaan sarakkeissa 1 ja 3 ilmoitettujen lukujen summa.

Huom. 3. Sarakkeeseen 2 merkitään sellaisten lupien määrä, jotka on myönnetty uusille laitoksille direktiivin 4 artiklan mukaisesti raportointijakson loppuun mennessä. Kuten yllä olevassa yleisessä huomautuksessa mainitaan, sarakkeessa 2 ilmoitetut luvut eivät välttämättä vastaa laitosten lukumäärää, vaikka uusille laitoksille olisikin myönnetty asianmukaiset luvat.

Huom. 4. Sarakkeissa 4–6 kuvataan vaihtoehtoiset menettelytavat, joilla direktiivin 96/61/EY vaatimukset täyttäville olemassa oleville laitoksille voidaan myöntää lupa. Vaihtoehtoiset menettelytavat ovat seuraavat: a) Lupa myönnetään noudattaen direktiivin 6 ja 8 artiklassa säädettyä menettelyä. Sarakkeessa 4 viitataan tällaiseen lupaan uutena lupana. Lukuun sisältyvät uudet luvat, jotka on myönnetty ehdotettujen ”olennaisten muutosten” perusteella. b) Vaihtoehtoisena menettelytapana 6 ja 8 artiklassa säädetylle menettelylle 5 artiklan 1 kohdassa annetaan toimivaltaiselle viranomaiselle mahdollisuus saattaa olemassa olevat laitokset direktiivin vaatimusten mukaisiksi laitoksiin jo sovellettavia ehtoja asianmukaisesti uudelleen tarkastelemalla ja tarpeen mukaan niitä päivittämällä. Tällaista lupaa voidaan luonnehtia ”ennen IPPC-direktiivin voimaantuloa myönnetyksi luvaksi” (joka on siis myönnetty muun lainsäädännön perusteella ennen direktiivin 96/61/EY täytäntöönpanoa). Sarakkeessa 5 ilmoitetaan tapaukset, joissa ennen IPPC-direktiivin voimaantuloa myönnettyjä lupia on tarkasteltu uudelleen, mutta joissa niitä ei ole päivitetty, sillä niiden on katsottu olevan direktiivin 96/61/EY vaatimusten mukaisia. c) Sarakkeessa 6 ilmoitetaan vastaavasti tapaukset, joissa ennen IPPC-direktiivin voimaantuloa myönnetyn luvan ehtoja on tarkasteltu uudelleen ja myös päivitetty, jotta lupa olisi direktiivin 96/61/EY vaatimusten mukainen. Tähän ryhmään kuuluvat luvat, joiden uudelleentarkastelu ja päivittäminen on seurausta ehdotetusta ”olennaisesta muutoksesta”.

Huom. 5. Sarakkeessa 7 ilmoitetaan tiedot olemassa olevien laitosten luvista, joita ei ole vielä raportointijakson lopussa myönnetty tai tarkasteltu uudelleen ja tarpeen mukaan päivitetty ja jotka ovat ristiriidassa direktiivin 5 artiklan 1 kohdan vaatimusten kanssa.

Huom. 6. Sarakkeessa 9 ilmoitetaan sellaisten lupahakemusten (tai luvan päivittämistä koskevien hakemusten) määrä, jotka olemassa olevien tai uusien laitosten toiminnanharjoittajat ovat tehneet raportointijakson aikana direktiivin 2 artiklan 10 kohdan b alakohdassa määritellyn ”olennaisen muutoksen” perusteella. Tähän ryhmään kuuluvat olennaiset muutokset laitoksiin, jotka ovat jo direktiivin 96/61/EY mukaisia.

Huom. 7. Sarakkeessa 10 ilmoitetaan tiedot sellaisista olemassa olevien laitosten luvista, joita ei ole vielä vuoden 2007 lokakuuhun mennessä myönnetty tai tarkasteltu uudelleen ja tarvittaessa päivitetty ja jotka ovat ristiriidassa direktiivin 5 artiklan 1 kohdan vaatimusten kanssa. Tässä pyydetään selostamaan, miten tällaiset ratkaisemattomat tapaukset käsitellään.

Huom. 8. Vaikka tässä pyydetäänkin yleisesti antamaan tiedot taulukossa 1 esitettyjen toimintaluokkien mukaisesti, on yleisesti tiedossa, että kemianteollisuuden ala on tässä suhteessa erityisen monimutkainen ja että kemianteollisuuden laitosten toiminta ulottuu useamman kuin yhden kohdassa 4 mainitun alaotsikon alalle. Tässä voidaan ilmoittaa alaotsikkokohtaiset tiedot, jos ne ovat saatavana. Ellei tietoja ole, voidaan ilmoittaa kohdassa 4 yhteenlasketut luvut (eli jättää alaotsikkokohdat täyttämättä).

Huom. 9. Taulukossa 2 on tarkoitus esittää yhteenlasketut lukumäärät luvista, jotka ovat raportointijakson lopussa direktiivin vaatimusten mukaisia ja jotka ovat ristiriidassa direktiivin vaatimusten kanssa. Taulukon ensimmäisen rivin luku on taulukon 1 sarakkeissa 2, 4, 5 ja 6 ilmoitettujen lukujen summa ja toisen rivi luku puolestaan taulukon 1 sarakkeen 7 lukujen summa.

Taulukko 1

Laitostyyppi direktiivin 96/61/EY liitteen I toimintaluokituksen perusteella (ks. huom. 1) Luvat: UUDET LAITOKSET (4 artikla) Luvat: OLEMASSA OLEVAT LAITOKSET (5 artiklan 1 kohta) 1. Vuoden 2008 lopussa toimivien uusien laitosten määrä (ks. huom. 2) 2. Vuoden 2008 loppuun mennessä myönnettyjen lupien määrä (ks. huom. 3) 3. Vuoden 2008 lopussa toimivien olemassa olevien laitosten määrä (ks. huom. 2) 4. Vuoden 2008 loppuun mennessä 6 ja 8 artiklan mukaisesti myönnettyjen uusien lupien määrä (ks. huom. 4 a) 5. Sellaisten uudelleen tarkasteltujen, ennen IPPC-direktiivin voimaantuloa myönnettyjen lupien määrä, joita ei ole päivitetty vuoden 2008 loppuun mennessä (ks. huom. 4 b) 6. Sellaisten uudelleen tarkasteltujen, ennen IPPC-direktiivin voimaantuloa myönnettyjen lupien määrä, jotka on päivitetty vuoden 2008 loppuun mennessä (ks. huom. 4 c) 7. Vuoden 2008 lopussa ratkaisemattomien lupahakemusten (ristiriidassa direktiivin kanssa) määrä (ks. huom. 5) 8. Laitosten määrä (1+3) 9. Raportointiajanjakson aikana käsiteltyjen, ”olennaisia muutoksia” koskevien lupahakemusten määrä (ks. huom. 6) 10. Vuoden 2007 lokakussa ratkaisemattomien (ristiriidassa direktiivin kanssa) lupahakemusten määrä (ks. huom. 7) 1. Energia-ala 1.1. Polttolaitokset 1.2. Kaasun- ja öljynjalostamot 1.3. Koksaamot 1.4. Kivihiiltä kaasuttavat ja nesteyttävät laitokset 2. Rautametalleja käsittelevät laitokset 2.1. Malmien pasutus- ja sintrauslaitokset 2.2. Raakarautaa tai terästä tuottavat laitokset 2.3 (a) Kuumavalssauslaitokset 2.3 (b) Takomot 2.3 (c) Laitokset, jotka suorittavat suojakäsittelyä sulalla metallilla 2.4. Valimot 2.5 (a) Laitokset, joissa tuotetaan ei-rautametalleja 2.5 (b) Laitokset, joissa sulatetaan ei-rautametalleja 2.6. Metallien ja muovien pintakäsittelylaitokset 3. Mineraaliteollisuus 3.1 Laitokset, jotka tuottavat sementtiä tai kalkkia 3.2 Asbestia tuottavat laitokset 3.3 Lasia valmistavat laitokset 3.4 Mineraaleja sulattavat laitokset 3.5 Keraamisia tuotteita valmistavat laitokset 4. Kemianteollisuus (ks. huom. 8) 4.1 Orgaanisen kemian tuotteita valmistavat laitokset 4.2 Epäorgaanisen kemian tuotteita valmistavat laitokset 4.3 Lannoitteita valmistavat laitokset 4.4 Kasvinsuojeluaineita ja torjunta-aineita valmistavat laitokset 4.5 Lääkkeitä valmistavat laitokset 4.6 Räjähteitä valmistavat laitokset 5. Jäteala 5.1 Vaarallisten jätteiden huolehtimis- ja hyödyntämislaitokset 5.2 Yhdyskuntajätteiden polttolaitokset 5.3 Muun kuin vaarallisen jätteen huolehtimislaitokset 5.4 Kaatopaikat 6. Muut alat 6.1 (a) Puumassaa tuottavat laitokset 6.1 (b) Paperia ja kartonkia valmistavat laitokset 6.2 Kuitujen ja tekstiilien esikäsittely- tai värjäyslaitokset 6.3 Nahan parkituslaitokset 6.4 (a) Teurastamot 6.4 (b) Elintarvikkeiden käsittely- ja jalostuslaitokset 6.4 (c) Maidon käsittely- ja jalostuslaitokset 6.5 Ruhojen ja eläinperäisen jätteen huolehtimis- ja kierrätyslaitokset 6.6 (a) Siipikarjan tehokasvatuslaitokset 6.6 (b) Tuotantosikojen tehokasvatuslaitokset 6.6 (c) Emakkojen tehokasvatuslaitokset 6.7 Orgaanisia liuottimia käyttävät pintakäsittelylaitokset 6.8 Hiilen tai elektrografiitin valmistuslaitokset Yhteensä





Taulukko 2

Yhteismäärät (ks. huom. 9) Direktiivin mukaisten lupien yhteismäärä (taulukon 1 sarakkeet 2, 4, 5 ja 6 Ratkaisemattomien lupien määrä vuoden 2008 lopussa (ristiriidassa direktiivin kanssa) (taulukon 1 sarake 7)

(1) EUVL L 156, 25.6.2003, s. 17.

(2) EYVL L 175, 5.7.1985, s. 40.

(3) EYVL L 10, 14.1.1997, s. 13.

(4) EYVL L 85, 29.3.1999, s. 1.

(5) EYVL L 182, 16.7.1999, s. 1.

(6) EYVL L 327, 22.12.2000, s. 1.

(7) EYVL L 332, 28.12.2000, s. 91.

(8) EYVL L 309, 27.11.2001, s. 1.

(9) EUVL L 275, 25.10.2003, s. 32.